CELEX: 32021D0679
Language: el
Date: 2021-04-23 00:00:00
Title: Εκτελεστική απόφαση (ΕΕ) 2021/679 του Συμβουλίου της 23ης Απριλίου 2021 για την τροποποίηση της εκτελεστικής απόφασης (ΕΕ) 2020/1346 σχετικά με τη χορήγηση προσωρινής στήριξης στην Ελληνική Δημοκρατία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

27.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 144/16
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/679 ΤΟΥ ΣΥΜΒΟΥΛΙΟΥ
         της 23ης Απριλίου 2021
         για την τροποποίηση της εκτελεστικής απόφασης (ΕΕ) 2020/1346 σχετικά με τη χορήγηση προσωρινής στήριξης στην Ελληνική Δημοκρατία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1), και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Κατόπιν αιτήματος της Ελλάδας στις 6 Αυγούστου 2020, στις 25 Σεπτεμβρίου 2020 το Συμβούλιο χορήγησε χρηματοδοτική συνδρομή στην Ελλάδα υπό μορφή δανείου ύψους 2 728 000 000 EUR κατ’ ανώτατο όριο, με μέγιστη μέση ληκτότητα 15 ετών, με σκοπό να συμπληρώσει τις εθνικές προσπάθειες της Ελλάδας για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της εν λόγω επιδημικής έκρηξης για τους εργαζομένους και τους αυτοαπασχολουμένους.
                  
               
                     (2)
                  
                  
                     Το δάνειο προοριζόταν να χρησιμοποιηθεί από την Ελλάδα για τη χρηματοδότηση των συστημάτων μειωμένου ωραρίου εργασίας και παρόμοιων μέτρων, όπως αναφέρεται στο άρθρο 3 της εκτελεστικής απόφασης (ΕΕ) 2020/1346 του Συμβουλίου (2).
                  
               
                     (3)
                  
                  
                     Η επιδημική έκρηξη της COVID-19 εξακολουθεί να ακινητοποιεί σημαντικό μέρος του εργατικού δυναμικού στην Ελλάδα. Αυτό οδήγησε σε αιφνίδια και σοβαρή αύξηση των δημόσιων δαπανών στην Ελλάδα, που εξακολουθεί να υφίσταται, σε σχέση με τα μέτρα που αναφέρονται στο άρθρο 3 στοιχεία α) και β) της εκτελεστικής απόφασης (ΕΕ) 2020/1346.
                  
               
                     (4)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Ελλάδα το 2020 και το 2021 για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, είχαν και εξακολουθούν να έχουν δραματικές επιπτώσεις στα δημόσια οικονομικά. Σύμφωνα με τις φθινοπωρινές προβλέψεις της Επιτροπής του 2020, η Ελλάδα αναμενόταν να έχει έλλειμμα γενικής κυβέρνησης και χρέος 6,9 % και 207,1 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Το 2021, το έλλειμμα γενικής κυβέρνησης και το χρέος της Ελλάδας προβλέπεται να περιοριστούν σε 6,3 % και 200,7 % του ΑΕΠ, αντίστοιχα. Σύμφωνα με τις χειμερινές ενδιάμεσες προβλέψεις της Επιτροπής του 2021, το ΑΕΠ της Ελλάδας προβλέπεται να αυξηθεί κατά 3,5 % το 2021.
                  
               
                     (5)
                  
                  
                     Στις 9 Μαρτίου 2021, η Ελλάδα ζήτησε περαιτέρω χρηματοδοτική συνδρομή από την Ένωση ύψους 2 537 000 000 EUR, με σκοπό να συνεχίσει να συμπληρώνει τις εθνικές προσπάθειες που κατέβαλλε το 2020 και το 2021 για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της εν λόγω επιδημικής έκρηξης για τους εργαζομένους. Ειδικότερα, αφορά τα μέτρα που αναφέρονται στις αιτιολογικές σκέψεις (6) και (7).
                  
               
                     (6)
                  
                  
                     Πιο συγκεκριμένα, το αίτημα της Ελλάδας αφορά την «Πράξη Νομοθετικού Περιεχομένου της 14ης Μαρτίου 2020» (3), όπως αναφέρεται στο άρθρο 3 στοιχείο α) της εκτελεστικής απόφασης (ΕΕ) 2020/1346, με την οποία θεσπίστηκε αποζημίωση ειδικού σκοπού στους μισθωτούς του ιδιωτικού τομέα των οποίων οι συμβάσεις εργασίας έχουν ανασταλεί. Το εν λόγω μέτρο αποσκοπεί στην προστασία της απασχόλησης σε επιχειρήσεις των οποίων έχει ανασταλεί η επιχειρηματική δραστηριότητα με εντολή δημόσιας αρχής ή ανήκουν σε οικονομικούς τομείς που πλήττονται σημαντικά από την επιδημική έκρηξη της COVID-19 και αφορά την παροχή έκτακτης μηνιαίας αποζημίωσης ύψους 534 EUR σε εργαζομένους των οποίων οι συμβάσεις εργασίας τελούν σε αναστολή. Η αποζημίωση καταβάλλεται υπό την προϋπόθεση ο εργοδότης να διατηρήσει τον ίδιο αριθμό εργαζομένων (εννοώντας τους ίδιους ακριβώς εργαζομένους) για περίοδο ίση με την περίοδο αναστολής της σύμβασης εργασίας. Το μέτρο έχει παραταθεί έως τις 31 Μαρτίου 2021 για τους μόνιμους εργαζομένους και έως τις 31 Οκτωβρίου 2021 για τους εποχιακούς εργαζομένους. Ενδέχεται να ισχύσουν περαιτέρω επεκτάσεις για μειωμένο αριθμό επιλέξιμων οικονομικών τομέων τους επόμενους μήνες.
                  
               
                     (7)
                  
                  
                     Οι αρχές θέσπισαν επιπλέον τη χρηματοδότηση, από τον κρατικό προϋπολογισμό, της ασφαλιστικής κάλυψης των εργαζομένων που λαμβάνουν την αποζημίωση ειδικού σκοπού η οποία αναφέρεται στην αιτιολογική σκέψη (6), όπως αναφέρεται στο άρθρο 3 στοιχείο β) της εκτελεστικής απόφασης (ΕΕ) 2020/1346. Η αποζημίωση καταβάλλεται υπό την προϋπόθεση ο εργοδότης να διατηρήσει τον ίδιο αριθμό εργαζομένων (εννοώντας τους ίδιους ακριβώς εργαζομένους) για περίοδο ίση με την περίοδο αναστολής της σύμβασης εργασίας.
                  
               
                     (8)
                  
                  
                     Η Ελλάδα πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ελλάδα υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 6 071 899 097 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι αφορά την επέκταση των υφιστάμενων εθνικών μέτρων τα οποία συνδέονται άμεσα με τα συστήματα μειωμένου ωραρίου εργασίας και παρόμοια μέτρα που καλύπτουν σημαντικό ποσοστό των επιχειρήσεων και του εργατικού δυναμικού στην Ελλάδα. Η Ελλάδα σκοπεύει να καλύψει τη χρηματοδότηση 806 899 097 EUR του ποσού των αυξημένων δημόσιων δαπανών μέσω ίδιας χρηματοδότησης.
                  
               
                     (9)
                  
                  
                     Η Επιτροπή ζήτησε τη γνώμη της Ελλάδας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, όπως αναφέρεται στο αίτημα της Ελλάδας της 9ης Μαρτίου 2021, σύμφωνα με το άρθρο 6 του κανονισμού (ΕΕ) 2020/672.
                  
               
                     (10)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ελλάδα να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (11)
                  
                  
                     Η Ελλάδα και η Επιτροπή θα πρέπει να λάβουν υπόψη την παρούσα απόφαση στη δανειακή συμφωνία που αναφέρεται στο άρθρο 8 παράγραφος 2 του κανονισμού (ΕΕ) 2020/672.
                  
               
                     (12)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως δυνάμει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
                  
               
                     (13)
                  
                  
                     Η Ελλάδα θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ελλάδα έχει εκτελέσει τις εν λόγω δαπάνες.
                  
               
                     (14)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ελλάδας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2020/1346 τροποποιείται ως εξής:
            
                        1)
                     
                     
                        Το άρθρο 2 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Η Ένωση θέτει στη διάθεση της Ελλάδας δάνειο ανώτατου ύψους 5 265 000 000 EUR. Το δάνειο έχει μέγιστη μέση ληκτότητα 15 ετών.»·
                                    
                                 
                              
                                    β)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. Οι τυχόν περαιτέρω δόσεις αποδεσμεύονται σύμφωνα με τους όρους της εν λόγω δανειακής συμφωνίας ή, κατά περίπτωση, υπόκεινται στην έναρξη ισχύος προσθήκης σε αυτήν ή τροποποιημένης δανειακής συμφωνίας.».
                                    
                                 
                              
                  
                        2)
                     
                     
                        Το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Η Ελλάδα μπορεί να χρηματοδοτήσει τα ακόλουθα μέτρα:
                           
                                       α)
                                    
                                    
                                       την αποζημίωση ειδικού σκοπού που χορηγείται στους εργαζομένους με σχέση εξαρτημένης εργασίας των οποίων οι συμβάσεις εργασίας έχουν ανασταλεί, όπως προβλέπεται στο άρθρο 13 της “Πράξης Νομοθετικού Περιεχομένου της 14ης Μαρτίου 2020”, όπως επεκτάθηκε·
                                    
                                 
                                       β)
                                    
                                    
                                       την ασφαλιστική κάλυψη των εργαζομένων στο πλαίσιο του μέτρου που αναφέρεται στο στοιχείο α) του παρόντος άρθρου, όπως προβλέπεται στο άρθρο 13 της “Πράξης Νομοθετικού Περιεχομένου της 14ης Μαρτίου 2020”, όπως επεκτάθηκε·
                                    
                                 
                                       γ)
                                    
                                    
                                       την αποζημίωση ειδικού σκοπού που χορηγείται στους ελεύθερους επαγγελματίες, όπως προβλέπεται στο άρθρο 8 της “Πράξης Νομοθετικού Περιεχομένου της 20ής Μαρτίου 2020”·
                                    
                                 
                                       δ)
                                    
                                    
                                       το σύστημα μειωμένου ωραρίου εργασίας, όπως προβλέπεται στο άρθρο 31 του “νόμου 4690/2020”·
                                    
                                 
                                       ε)
                                    
                                    
                                       τις εργοδοτικές ασφαλιστικές εισφορές για μισθωτούς σε επιχειρήσεις εποχικής λειτουργίας που δραστηριοποιούνται στον τριτογενή τομέα, όπως προβλέπεται στο άρθρο 123 του “νόμου 4714/2020”.».
                                    
                                 
                     
                  
         
            Άρθρο 2
            Η παρούσα απόφαση απευθύνεται στην Ελληνική Δημοκρατία.
            Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
         
         
            Άρθρο 3
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 23 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 159 της 20.5.2020, σ. 1.
         
            (2)  Εκτελεστική απόφαση (ΕΕ) 2020/1346 του Συμβουλίου, της 25ης Σεπτεμβρίου 2020, σχετικά με τη χορήγηση προσωρινής στήριξης στην Ελληνική Δημοκρατία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19 (ΕΕ L 314 της 29.9.2020, σ. 21).
         
            (3)  Π.Ν.Π. της 14ης Μαρτίου 2020 (ΦΕΚ Α’ 64), η οποία κυρώθηκε με το άρθρο 3 του ν. 4682/2020 (ΦΕΚ Α’ 76)· Κ.Υ.Α. 12998/232 (ΦΕΚ Β’ 1078/28 Μαρτίου 2020), Κ.Υ.Α. 16073/287/22 Απριλίου 2020 (ΦΕΚ Β’ 1547/22 Απριλίου 2020), Κ.Υ.Α. 17788/346/8 Μαΐου 2020 (ΦΕΚ Β’ 1779/10 Μαΐου 2020), Κ.Υ.Α. 23102/477/2020 (ΦΕΚ Β’ 2268/13 Ιουνίου 2020), Κ.Υ.Α. 49989/1266/2020 (ΦΕΚ B’ 5391/07-12-2020)· και Κ.Υ.Α. 45742/1748 (ΦΕΚ Β’ 5515/16/12/2020).